እስራኤል በዘመናዊ የግብርና ቴክኖሎጂ ዙሪያ ከኢትዮጵያ ጋር በትብብር ለመስራት ቁርጠኛ መሆኗን ገለፀች
 – እስራኤል በዘመናዊ የግብርና ቴክኖሎጂ ረገድ ከኢትዮጵያ ጋር በትብብር ለመስራት ቁርጠኛ መሆኗን ገለጸች። የእስራኤል የግብርና ልማት ሚኒስተር ያኢር ሻሚር ከውጭ ጉዳይ ሚኒስትር ዶክተር ቴዎድሮስ አድሃኖም ጋር በተወያዩበት ወቅት እንደገለጹት ፥  የእስራኤል ባለሃብቶች በኢትዮጵያ በተለያዩ መስኮች ተሰማርተው መዋለ ንዋያቸውን ለማፍሰስ ፍላጎት አላቸው።አገራቸው ከኢትዮጵያ ጋር በበርካታ ዘርፎች በትብብር ለመስራት ጽኑ ፍላጎት እንዳላት የተናገሩት ሚኒስትሩ ፥ በቅርቡም የባለሃብቶች ቡድን በኢትዮጵያ ገብኝት እንደሚያደርግ ገልጸዋል።እስራኤል በዘመናዊ የግብርና ቴክኖሎጂና በሌሎችም መስኮች ለኢትዮጵያ የቴክኒክ ድጋፍ እንደምታደርግም አረጋግጠዋል።የኢትዮ-እስራኤል ግንኙነት ረዥም አመታትን ያስቆጠረና በጠንካራ መሰረት ላይ የተገነባ መሆኑን ያስታወሱት ሚኒስትሩ የአገሮቹን የኢንቨስትመንት ትስስር ለማሳደግም ጥረት እንደሚደርግም ነው ያስረዱት።የውጭ ጉዳይ ሚኒስትር ዶክተር ቴድሮስ አድሃኖም በበኩላቸው ፥  በኢትዮጵያ የእስራኤል ኢንቨስትመንት እንዲያድግና እንዲስፋፋ መንግስት አስፈላጊውን ድጋፍ እንደሚያደርግ መግለፃቸውን ኢዜአ ዘግቧል።